अपने-अपने परिसर में करेंगे सूर्य नमस्कार
भास्कर संवाददाता| नरसिंहगढ़
राष्ट्रीय युवा दिवस 12 जनवरी को किए जाने वाले सामूहिक सूर्य नमस्कार के लिए लोक शिक्षण संचालनालय ने निर्देश जारी कर दिए हैं। सभी स्कूलों और कॉलेज को अपने-अपने परिसर में सामूहिक सूर्य नमस्कार एक साथ, एक ही समय पर करना होगा। प्राइमरी कक्षाओं के बच्चे सूर्य नमस्कार नहीं करेंगे, लेकिन दर्शक की हैसियत से मौजूद रहेंगे। आयोजन पूरी तरह स्वैच्छिक होगा।
छात्राएं ट्रैक-सूट या सलवार-सूट में आएंगी और छात्र स्कूल की यूनिफार्म या ट्रैक-सूट में सूर्य नमस्कार करेंगे। आयोजन का पूरा खर्च स्कूल-कॉलेज की स्काउट या दूसरी स्थानीय निधि, वैज्ञानिक-सांस्कृतिक गतिविधि के तहत डीपीआई से मिलने वाली रकम से उठाया जाएगा।
आयोजन के लिए इन्हें किया जाएगा आमंत्रित: वरिष्ठ नागरिक, जनप्रतिनिधियों के अलावा अशासकीय स्कूल संगठन, पीटीए, योग संगठन, विवेकानंद केंद्र, कन्याकुमारी-आर्यसमाज केंद्र, विद्या भारती शिक्षण संस्थान, रामकृष्ण मिशन, गायत्री परिवार, आदिवासी विकास विभाग के छात्रावास, स्थानीय खेल क्लब, रिटायर्ड सैनिक, स्थानीय निकाय, मोहल्ला क्लब, मॉर्निंग वॉकर, व्यायाम शालाएं, हेल्थ क्लब, पंचायत, सहकारी संस्थाएं, राष्ट्रीय और राज्य स्तर पर अलग-अलग क्षेत्रों में पुरस्कृत होने वाली हस्तियां, नगर और ग्राम सुरक्षा समितियां, विभागों के अधिकारी-कर्मचारी आदि।
सूर्य नमस्कार का समय- सुबह 11 से 12.30 बजे तक।
आयोजन के पहले बैठक होगी
सभी कलेक्टर को पत्र भेज दिया है कि सूर्य नमस्कार से पहले एक बार सभी विभागों के साथ बैठक करें। आयोजन को नियम के साथ करने के लिए सभी शिक्षण संस्थाओं को निर्देश दे दिए हैं। डीडी अग्रवाल, आयुक्त लोक शिक्षण संचालनालय मप्र शासन भोपाल
स्वामी विवेकानंद।
युवा दिवस
hin_Deva san_Deva hin_Deva hin_Deva hin_Deva hin_Deva hin_Deva hin_Deva bho_Deva mar_Deva